Zajac, Pavol, poslanec NR SR (2013-10-29):
Vážený pán predsedajúci, páni ministri, vážené kolegyne, kolegovia, dovoľte mi, aby som sa vyjadril ku trom odpovediam, ktoré som dostal na moje interpelácie. A to sú odpovede č. 39, 40 a 41. Najprv budem reagovať na odpoveď č. 41, ktorá je od premiéra Roberta Fica. Mal by ho zastupovať pán Kaliňák. Nevidím ho tu. Dobre. Najprv prečítam otázku, ktorú som položil pánovi premiérovi: „Vážený pán premiér, v polovici apríla ste za účasti televíznych kamier slávnostne podpisovali memorandum so zástupcami firmy Grandwood s prísľubom 390 nových pracovných miest. Bolo to presne v deň, kedy parlament rokoval o problematike narastajúcej nezamestnanosti na Slovensku. Vaše divadielko bolo tak dokonalé, že ľudia vo Vranove nad Topľou sa chodili pýtať na úrad práce, kde si môžu podať žiadosť o prijatie do zamestnania. Moja otázka: V mene obyvateľov okresu Vranov nad Topľou sa pýtam, kedy bude tých sľúbených 390 pracovných miest?“ Odpoveď pána premiéra stručne: Najprv mi pán premiér píše, že moja interpelácia je taká istá ako otázka, ktorú som položil 19. 9. na hodine otázok, a mal som to šťastie, že som bol vylosovaný ako prvý. Cez to všetko som zo sály odišiel, lebo päť minút predtým snemovňa hlasovala o dôvere premiérovi Robertovi Ficovi. Neprešlo to a opoziční poslanci, všetci opoziční poslanci sme sa dvihli a odišli sme zo sály. Nie preto, že sa nám nepodarilo odvolať Roberta Fica, ale preto, že Robert Fico sa na tom jednaní Národnej rady Slovenskej republiky o jeho odvolaní nezúčastnil. Sme presvedčení o tom, že na žiadosť Národnej rady Slovenskej republiky sa má minister alebo premiér zúčastniť rokovania Národnej rady. A Národná rada, opoziční poslanci, ktorí sa podpísali pod návrh na odvolanie, týmto návrhom vlastne žiadali Roberta Fica, aby bol prítomný. Sme presvedčení, že premiér porušil ústavu tým, že sa nezúčastnil tohto rokovania. A na protest tomu sme odišli zo sály, a preto som odišiel zo sály aj ja, hoci na tejto otázke mi veľmi záležalo. A nakoniec bolo dobre, že som odišiel, a následne som podal interpeláciu. Pretože otázky na premiéra na hodine otázok vyzerajú tak, že prvú otázku, ktorú sa vylosuje, na tú otázku premiér 15 minút odpovedá slohovou prácou, ktorú mu pripraví jeho tlačové oddelenie. V rokovacom poriadku dneska máme, že otázky na hodinu otázok majú byť stručné a odpovede na túto hodinu otázok majú byť takisto stručné. Ja nepovažujem 15-minútové slohové práce čítané, pripravené tlačovým oddelením za stručnú odpoveď. A tým pádom premiér nedá možnosť, aby ten, kto sa ho pýta, aby položil doplňujúcu otázku. Následne mi pán premiér popisuje tú známu situáciu s firmou Grandwood, hneď mi píše o tom, že firma Grandwood už v januári 2012 požiadala ministerstvo hospodárstva o investičnú pomoc. Následne sa zmenila vláda a znova sa prehodnotila táto investičná pomoc a nová vláda Roberta Fica podpísala 16. 4. memorandum s touto firmou, kde v tom memorande prisľúbila tejto firme dotácie na obstaraný dlhodobý hmotný majetok vo výške milión eur, príspevok na vytvorenie nového pracovného miesta 3 mil. 900-tisíc eur a úľavy na dane z príjmu v nominálnej výške 16,4 mil. eur. Následne, po medializovaných výstupoch nášho kolegu pána Galka, ktorý poukázal na to, že firma má nízke základné imanie a pochybnú povesť, táto firma ustúpila, teda odstúpila od tejto investície, čo potvrdila listom z 12. júna 2013. V závere mi premiér píše, že investičnú pomoc dostali tri firmy na východe Slovenska, iné tri firmy. Dámy a páni, dovoľte mi, aby som sa k tejto odpovedi vyjadril. Toto, čo predviedol Robert Fico 16. 4. 2013 vo Vranove nad Topľou, keď na tribúnke, ktorá bola narýchlo urobená v prázdnom priemyselnom parku, podpísal s firmou Grandwood toto memorandum, to bola jedna hanba, blamáž a fiasko. Opakujem, jedna hanba, blamáž a fiasko! Premiér suverénneho štátu, Slovenska, člena Európskej únie a NATO, ak podpíše memorandum s firmou, ktorá má základné imanie 5 000 eur a nejasnú podnikateľskú minulosť, je to hanba. Už vtedy viacerí z nás túto informáciu mali, túto informáciu malo viacero médií. Nie je to vôbec zložité túto informáciu dostať, otvoríte si obchodný register a tam tieto základné veci sú. Udialo sa to presne v deň, keď Národná rada mimoriadne zasadala k nezamestnanosti, k tomu najväčšiemu problému podľa môjho názoru, ale aj podľa názoru ďalších ľudí, k tomu najväčšiemu problému, ktorý na Slovensku máme. Presne v ten deň, keď mimoriadne zasadala Národná rada a keď tu prišiel pán minister Richter a za chvíľu odišiel preč a nezostal tu nikto z vlády, nikto si tu nerobil poznámky z toho, čo tu navrhovali poslanci Národnej rady, z riešení, ktoré tu navrhovali. Pán premiér, aby nám všetkým ukázal, že on nechce len rozprávať o nezamestnanosti, odišiel na východné Slovensko a v Poprade s Tatravagónkou podpísal memorandum o podpore 350 pracovných miest a vo Vranove nad Topľou podpísal s firmou Grandwood memorandum, kde mal podporiť 390 pracovných miest. Dámy a páni, prečo hovorím o tom, že podpísať memorandum s firmou, ktorá má základné imanie 5 000 eur, je nedôstojné premiéra Slovenskej republiky, vám uvediem na príklade, ktorý bol bežný v 90. rokoch. V 90. rokoch rôzne eseročky, ktorým sa postupne začínalo dariť, mali záujem expandovať a obchodovať s firmami, napr. v Nemecku. A bolo bežné vtedy, že tieto eseročky mali základné imanie 100-tisíc korún. Keď prišli do Nemecka a začali vyjednávať s nemeckým partnerom, keď ten sa spýtal, aké majú základné imanie, a povedali 100-tisíc korún slovenských, tak ten obchodný partner sa dvihol a odišiel preč, povedal, s takou firmou nebude ani rokovať. Inde vo svete by s firmou, ktorá má základné imanie 5 000 eur, nejednali ani na vrátnici. U nás s nimi podpisuje memorandum premiér Slovenskej republiky. Pán premiér veľmi rád prejavuje schopnosti riešiť veci veľmi rýchle. Veľmi rád vytvára dojem, že to vyrieši všetko sám a rýchle. Sľuboval občanom okresu Vranov nad Topľou prácu, 390 pracovných miest, vlastne tie istoty, ktoré sľuboval aj v predvolebnej kampani. A čo sa stalo? Z tejto investície nie je nič. Nesúhlasíme s takýmto kupovaním si investorov. Podnikateľské prostredie treba vylepšovať systematicky. Ale čo robí táto vláda od nástupu, od svojho nástupu? Systematicky zhoršuje podnikateľské prostredie. Vyššie dane, ktoré prijala, vyššie odvody, nepružný Zákonník práce, odvody zo zamestnávania na dohodu, nestavanie diaľnic a rýchlostných ciest. Na východ Slovenska neprídu zahraniční investori, keď D1 nebudeme stavať, R4 na východnom Slovensku sme zastavili. Bez tejto infraštruktúry neprídu zahraniční investori na východ Slovenska a toto všetko spôsobilo vyššiu nezamestnanosť. A premiér, vláda Slovenskej republiky sa dostala do takej zlej vyjednávacej pozície, že keď príde napr. aj firma, ktorá má základné imanie 5 000 eur a požaduje investičnú pomoc vo výške 21 mil., tak vláda je nútená s takouto firmou rokovať. Je to blamáž. Áno, aj v minulosti boli vlády na Slovensku, ktoré pristúpili k určitej investičnej pomoci pre renomované zahraničné firmy, ktorí, ktoré naozaj následne priniesli reálne pracovné miesta na Slovensku, ale vždycky to bolo s renomovanými zahraničnými firmami, a nie s firmou takou, na ktorú keď má pár vyhlásení opozičný poslanec pán Galko, tak zuteká z takejto investície. Pritom má vo vrecku memorandum s premiérom Slovenskej republiky na investičnú pomoc vo výške 21 miliónov. Som veľmi sklamaný, že v odpovedi som nenašiel ani len náznak, ani len pol vety o tom, že premiér toto považuje za zlyhanie a bude sa snažiť tomuto okresu pomôcť zabezpečiť nejakú inú investíciu. Aj v čase, keď podpisoval memorandum s touto firmou Grandwood, bola na stole ponuka od renomovanej zahraničnej americkej firmy. Jednalo s ňou vtedy aj SARIO a mala záujem prísť do Vranova nad Topľou. Prečo sa nejednalo ďalej s touto renomovanou zahraničnou firmou, ale nakoniec sa podpísalo s firmou, ktorá následne zutekala? Pretože som nenašiel v tejto odpovedi ani len náznak toho, že sa to premiér pokúsi napraviť, žiadam hlasovať o mojej nespokojnosti s touto odpoveďou. (Krátka pauza. Prerušenie vystúpenia a pauzy predsedajúcim.)